Bliski istok: Arafat pisao Bushu i drugim svjetskim čelnicima (11/8/01) - 2001-08-11
Pomoćnik američkog državnog tajnika, David Satterfield, izraelsko zauzimanje Kuće Orijenta ocjenio kao političku eskalaciju
Palestinski čelnik Jaser Arafat pokrenuo je međunarodnu kampanju kako bi se prisililo Izrael da napusti Kuću Orijenta u istočnom Jeruzalemu, koja služi kao neslužbeno palestinsko sjedište. Palestinski dužnosnici su izvjestili da je gospodin Arafat pisao predsjedniku Bushu, ruskom predsjedniku Vladimiru Putinu, kineskom predsjedniku Jiangu Zeminu te drugim svjetskim čelnicima kojima je kazao da izraelsko zauzimanje Kuće Orijenta predstavlja kršenje sporazuma s Palestincima. Izraelski vojnici su zauzeli Kuću Orijenta nakon terorističkog napada u jednom pizzeriji u Jeruzalemu u kojoj se jedan palestinski napadač-samoubojica raznio eksplozivnom napravom pri čemu je poginulo 16, a ranjeno više od stotinu ljudi. U međuvremenu, izraelska je policija danas u Jeruzalemu zaustavila skupinu palestinskih prosvjednika koji su išli ka Kući Orijenta. Palestinski izvori iz bolnice u Gazi priopćili su pak da su izraelski vojnici jučer ubili dvojicu Palestinaca. Pomoćnik američkog državnog tajnika, David Satterfield, ocjenio je izraelsko zauzimanje Kuće Orijenta kao političku eskalaciju te pozvao obje strane na suzdržanost. Gospodin Satterfield dao je tu izjavu u Damasku nakon sastanka sa sirijskim ministrom vanjskih poslova Farukom Al Shaarom. Američki dužnosnik je obećao da će američka administracija uložiti maksimalne napore kako bi surađivala s obje strane na zaustavljanju izraelsko-palestinskog nasilja i uspostavljanju konačnog mira. Službena sirijska izvještajna agencija prenijela je riječi sirijskog šefa diplomacije koji je rekao da je Izrael jedini odgovoran za nastalu situaciju zbog nepoštivanja međunarodnih zakona i rezolucija Ujedinjenih naroda. Gospodin Sharaa je pozvao Washington da igra nepristranu ulogu na Bliskom istoku.